**ПРАВИЛНИК**

**САОБРАЋАЈНО-ОБРАЗОВНОГ ТАКМИЧЕЊА**

**УЧЕНИКА ОСНОВНИХ ШКОЛА РЕПУБЛИКЕ СРПСКЕ**

**“Дјеца у саобраћају 2022.”**

**Члан 1.**

**ОПШТА ПРАВИЛА**

(1) Правилником саобраћајно-образовног такмичења ученика основних школа Републике Српске „Дјеца у саобраћају 2022.“ (у даљњем тексту: Правилник) прописују се циљеви, начин организације, нивои и пропозиције овог такмичења, као и друга питања од значаја за његово планирање, организовање и одржавање.

(2) Званичан назив такмичења је: Саобраћајно-образовно такмичење ученика основних школа Републике Српске „Дјеца у саобраћају 2022.”

(3) Такмичење се проводи за ученике основних школа у Републици Српској, у познавању правила безбједног понашања у саобраћају (теоретски дио) и вјештина управљања бициклом на полигону спретности (практични дио).

(3) Циљ такмичења је унапређење опште саобраћајне културе дјеце и повећање степена њихове безбједности, када у саобраћају учествују као пјешаци и бициклисти.

**Члан 2.**

**ОРГАНИЗАЦИЈА И ОДРЖАВАЊЕ ТАКМИЧЕЊА**

(1) Организатори такмичења су: Ауто-мото савез Републике Српске, ауто-мото друштва и основне школе у Републици Српској.

**(2) Такмичење се проводи на сљедећим нивоима:**

* **школском,**
* **регионалном,**
* **републичком (Република Српска),**
* **на нивоу БиХ и**
* **европском.**

(2.а) **ШКОЛСКА** такмичења организују и спроводе основне школе и наставници, вође саобраћајних секција. Годишњим програмом рада основне школе планирају се активности школског такмичења. Школска такмичења могу да се одрже тек када се изврше одговарајуће припреме ученика како би стекли потребна знања и вјештине неопходне за учешће на такмичењу.

(2.б) **РЕГИОНАЛНА** такмичења организују и проводе ауто-мото друштва.

(2.в) **РЕПУБЛИЧКО** такмичење организује и непосредно реализује Ауто-мото савез Републике Српске. Мјесто одржавања републичког такмичења одређује АМС РС.

(2.г) **ТАКМИЧЕЊЕ НА НИВОУ БиХ** организује Ауто мото савез Републике Српске са најмање једним од два друга аутомото клуба/савеза у БиХ, БИХАМК-ом или Ауто мото савезом у БиХ. Мјесто одржавања такмичења договарају организатори.

(2.д) **ЕВРОПСКО** такмичење проводи се и организује у складу са правилима FIA EUROPEAN TRAFFIC EDUCATION CONTEST RULES (FIА правилима европског саобраћајно образовног такмичења).

(3) **Организатори републичког и регионалног такмичења именују:**

* најмање три члана жирија,
* судије за теоретско тестирање и
* судије на полигону за испит спретности.

(4) **Термини одржавања такмичења у току 2022. године су:**

* **школска** ------------------------------------------------------- **до 31. марта**
* **регионална**---------------------------------------------------- **30. април (субота), у 11.00 часова**
* **републичко** --------------------------------------------------- **27. мај (петак)**
* **на нивоу БиХ**------------------------------------------------- **до 15. јуна.**

**Члан 3.**

**УЧЕСНИЦИ ТАКМИЧЕЊА**

(1) На **школском, регионалном и републичком** саобраћајно-образовном такмичењу ученика основних школа Републике Српске „Дјеца у саобраћају 2022.” могу учествовати:

* **екипе састављене од четири ученика и то два дјечака и двије дјевојчице, старосне доби од 10 до 12 година,** односно ученици који су рођени **2010. 2011. или 2012. годинe (било којег датума).**

(2) Екипе за регионално такмичење требају бити састављене од два дјечака и двије дјевојчице, који су ученици исте школе. За републичко такмичење екипе могу бити из једне (исте) школе или комбиноване. Комбиноване екипе су састављене од два дјечака и двије дјевојчице, из различитих школа и екипа, који су на регионалном такмичењу остварили најбоље резултате.

(2а) **На школском такмичењу** учествују ученици из једне школе, који су чланови саобраћајне секције у тој школи.

(2б) **Учесници регионалног такмичења** биће екипе са одржаних школских такмичења. **На регионалном такмичењу може да учествује само једна екипа, из једне школе, која има саобраћајну секцију.** Пријаве за регионално такмичење школе треба да доставе најкасније **до 11. априла** **2022**. године, на адресу ауто-мото друштва, домаћинa регионалног такмичења.АМД, домаћин регионалног такмичења, треба да овјерен образац са бројем пријављених школа и екипа достави у АМС РС најкасније **до 15. априла 2022. године**.Домаћин регионалног такмичења (АМД), дужан је да у року од пет дана по одржаном такмичењу, најкасније до **10. маја 2022**. године достави АМС РС пријаву пласираних екипа за републичко такмичење.

2в) **Учесници републичког такмичења** су екипе које су се најбоље пласирале на регионалном такмичењу. Број екипа које ће учествовати на републичком такмичењу зависи од броја екипа које су учествовале на регионалном такмичењу према сљедећим пропозицијама:

* **до 15 екипа учесница регионалног такмичења - 1 екипа за републичко,**
* **од 16 до 30 екипа учесница регионалног такмичења - 2 екипе за републичко,**
* **више од 30 екипа учесница регионалног такмичења - 3 екипе за републичко такмичење.**

2г) **На Такмичењу на нивоу БиХ** могу учествовати екипе које су постигле најбоље резултате на републичком такмичењу. Број екипа које учествују на такмичењу на нивоу БиХ одређују организатори.

(3) На наредни ниво такмичења могу ићи само оне екипе које су на претходним нивоима такмичарског циклуса показале најбоље резултате. Да би ученик (члан екипе) учествовао на вишем нивоу такмичења, мора да учествује на претходном нивоу и да постигне одговарајући резултат.

(4) **На регионалном и републичком такмичењу сви такмичари морају посједовати ђачку књижицу, у којој се налази уписан матични број (ЈМБГ) и овјерена фотографија ученика печатом школе, како би могли доказати старосну доб и идентитет.** Ђачка књижица се показује на увид судијама и жирију, непосредно прије теоретског и практичног дијела такмичења. Такмичари који не буду испуњавали ове услове биће дисквалификовани.

(5)На регионалном и републичком такмичењу са такмичарима обавезно треба да дође вођа екипе који је наведен у пријавном обрасцу. Вођа екипе на регионалном и републичком такмичењу мора бити наставник или ангажовано лице од стране школе, које је припремало дјецу за такмичење, у саобраћајној секцији. Ако је екипа комбинована и чине је ученици из различитих школа, вођа комбиноване екипе на републичком такмичењу може бити само један од наставника, који чини комбиновану екипу. У случају немогућности договора наставника о вођи комбиноване екипе, са такмичарима из комбиноване екипе на републичко такмичење доћи ће лице запослено у АМД, као вођа комбиноване екипе.

(6) Само вођа екипе има право да званично комуницира са члановима жирија и судијама, те да по потреби уложи усмени приговор или жалбу.

(7) **За сигурност такмичара одговарају њихове вође и организатори такмичења. Они су дужни да осигурају ученике, односно такмичаре за случај било каквих трагичних дешавања током превоза до и од мјеста одржавања такмичења као и током такмичења.**

**Члан 4.**

**ТОК ТАКМИЧЕЊА**

(1) Такмичарски дио обухвата двије дисциплине:

* **Теоретски дио** - познавање правила безбједног понашања у саобраћају (путем теста);
* **Практични дио** – Испит спретности, у вожњи бицикла на полигону.

(2)Прво се одржава тестирање (теоретски дио), а затим вожња на полигону спретности (практични дио).

**Члан 5.**

**ТЕОРЕТСКИ ДИО ТАКМИЧЕЊА**

(1) Ова такмичарска дисциплина познавања правила безбједног понашања у саобраћају обухвата провјеру усвојених знања о прописима из безбједности друмског саобраћаја на путевима, а проводи се тестирањем, на претходно припремљеном тесту. На тесту се налазе питања из сљедећих области:

* теоретска група питања обухвата правила кретања возила и пјешака по путу, препознавање опасности и ризичних ситуација које могу довести до саобраћајне незгоде и других правила битних за безбједно учешће дјеце у саобраћају, као пјешака и бициклиста,
* познавања саобраћајних знакова,
* правила првенства на раскрсницама.

(2) АМС РС ће израдити тестове за регионално и републичко такмичење. Тестовна питања представљају тајну и не смију се саопштавати прије почетка такмичења. Запаковане и испечатиране тестове АМС РС ће доставити организаторима (домаћинима) регионалног такмичења и смију бити отворени на сам дан, непосредно прије такмичења. Вријеме израде теста траје 45 минута. На републичком такмичењу се запаковани тестови отварају непосредно прије тестирања.

(4) **Вође екипа не смију бити присутни у простору у ком се врши тестирање такмичара, током теоретског дијела такмичења.**

(5) Послије извршеног прегледа и оцјењивања, тестови се стављају на увид вођама екипа у трајању од 30 минута.

(6) **Приговор на резултат такмичара, на теоретском дијелу такмичења, може да уложи вођа екипе предсједнику жирија, одмах након објаве резултата. Жири ће разматрати и рјешавати приговоре. Одлука жирија је коначна.**

(7) Такмичари немају почетни бонус и имају нула бодова прије израде теста из познавања саобраћајних прописа. Тој нули се додјељује број казнених бодова, који се у зависности од показаног знања додјељује такмичару.

(8) **Бодовање теста ће се вршити по сљедећем принципу:**

 - за сваки нетачан одговор од 1. до 5. питања, два казнена бода;

 - за сваки нетачан одговор од 6. до 12. питања, три казнена бода;

 - за сваки нетачан одговор од 13. до 20. питања, пет казнених бодoва.

(9) На теоретском дијелу такмичења бодовање ће се вршити за појединачни и екипни пласман. Сваки такмичар из екипе ради тест и појединачно се бодује. Најбољи могући резултат је нула. Збир сва четири појединачна резултата из неке екипе чини екипни резултат из теоретског дијела такмичења. Појединачни пласман одређиваће се у мушкој и женској конкуренцији.

**Члан 6.**

**ПРАКТИЧНИ ДИО ТАКМИЧЕЊА**

(1) Практични дио такмичења састоји се из вожње бицикла на полигону спретности („испита спретности“).

(2) Испит спретности вози се на полигону који се формира из елемената који су усклађени са правилником европског такмичења (FIA EUROPEAN TRAFFIC EDUCATION CONTEST RULES). Скице свих могућих елемената (препрека) на полигону спретности, са наведеним казненим бодовима за грешке, у овој такмичарској дисциплини, налазе се у Прилогу 1. овог Правилника *(Скице могућих елемената (препрека) па полигону спретности, са погрешкама и казненим бодовима).* У Прилогу 2. овог Правилника налазе се „*Заједничка правила за вожњу и успјешно савладавање препрека на полигону спретности“.*

(3) Организатор такмичења (регионалног и републичког) одлучује колико елемената, којим редосљедом и који ће од њих бити постављени на полигону спретности, те задржава право измјене појединих елемената полигона, све до тренутка званичног почетка такмичења, без обавезе да претходно о томе обавијести вође екипа. Сви такмичари морају имати исте услове за вожњу на полигону спретности.

(4) Вожњом бицикла на полигону спретности оцијењују се возачке способности такмичара у управљању бициклом, могућности савладавања препрека на елементима полигона, те правилна и безбједна вожња у саобраћају. Прије почетка такмичарске вожње, такмичари имају право на краћу пробну вожњу.

(5) Такмичари имају право да захтијевају од организатора такмичења подешавање управљача бицикла и сједишта.

(6) У току вожње такмичари морају остати у сједећем положају, са ногама на педалама. Вријеме за које такмичари обаве вожњу бицикла на полигону спретности не узима се у обзир приликом бодовања.

(7) Практични дио такмичења се вози искључиво на бициклима од 20 до 24 инча (цола), са или без ножне кочнице. Бицикле обезбјеђује организатор и преузима на себе обавезу да их по потреби прилагоди, како би се отклонила могућност запињања дијелова бицикла за елементе полигона.

(8) Такмичари немају почетни бонус и сматра се да имају нула бодова прије почетка вожње бицикла на полигону спретности. Тој нули се додаје број казнених бодова који се, у зависности од показане спретности, додјељују такмичару приликом наступа.

(9) На практичном дијелу такмичења бодовање ће се вршити за појединачни и екипни пласман. Појединачни пласман одређиваће се у мушкој и женској конкуренцији.

(10) Једино вођа екипе има право да током вожње такмичара из своје екипе буде у његовој и близини судија, на полигону спретности, како би имао бољи увид у постигнуте резултате. Сви остали чланови екипе морају бити изван полигона.

(11) Приговор на практични дио такмичења подноси се у усменој форми члановима жирија, одмах након завршетка вожње такмичара и објаве резултата. О приговору се расправља одмах, уз обавезно присуство судије који је евидентирао грешке, након чега је одлука предсједника жирија коначна.

**Члан 7.**

**РЕЗУЛТАТИ И ПЛАСМАН**

(1) На такмичењу се одређује резултат сваког појединца (појединачни пласман) и сваке екипе (екипни пласман). Резултат појединца је збир казнених бодова теоретског и практичног дијела такмичења. Резултат екипе је укупан збир казнених бодова свих чланова екипе. На такмичењу побјеђује она екипа, односно појединац, са најмање казнених бодова.

(2) Дисквалификацијом једног такмичара (из било ког разлога) слиједи дисквалификација екипе којој припада тај такмичар, тако да та екипа неће учествовати у конкуренцији за коначни поредак екипа. Остали такмичари из дисквалификоване екипе учествују у конкуренцији за коначан појединачни пласман.

(3) Појединачни пласман, у мушкој и женској конкуренцији, се одређује на основу постигнутих бодова, односно казнених бодова из практичног (полигон спретности) и теоретског дијела такмичења.

**Члан 8.**

**ПОСТУПАК У СЛУЧАЈУ ЈЕДНАКИХ РЕЗУЛТАТА**

(1) У случају да након одржаног такмичења и утврђивања резултата, за пласман од 1. до 3. мјеста, два или више појединца, двије или више екипе, остваре исти број казнених бодова, проводи се додатно такмичење у спорој вожњи („пуж вожња“). „Пуж вожња“ се проводи одмах након одржаног такмичења на којем је утврђен пласман са истим бројем казнених бодова.

(2) За појединачни пласман дјевојчица или дјечака у „пуж вожњи“ учествују ученици који имају исти број бодова. За пласман екипа у „пуж вожњи“ за екипу учествује ученик или ученица које одреди вођа екипе. Вријеме вожње мјери се штоперицом.

(3) „Пуж вожња“ се проводи на стази дужине 10 метара и ширине 60 центиметара, која је означена граничницима (елементи „осмице“) међусобно удаљеним размаком од 60 cm.

(5) У „пуж вожњи“ такмичар мора цијело вријеме сједити на бициклу са ногама на педалама.

(6) Побједник у „пуж вожњи“ је онај такмичар који проведе највише времена у вожњи заданом стазом. Вријеме почиње да се мјери од момента када предњи точак нагази стартну линију, па до момента када задњи точак нагази циљну линију или чим такмичар учини једну од елеминационих грешака.

(7) Под елиминационом грешком се подразумијева:

 - излазак ван стазе једним или са оба точка,

 - помјерање или превртање граничника стазе,

 - дизање ноге са педале,

 - устајање са сједишта и

 - подизање руке са управљача.

(8) Све резултате, у складу са могућностима, чланови жирија требају истицати да буду видљиви за све присутне. Одмах након такмичења треба бити одштампан збирни преглед свих резултата. У случају идентичних резултата поступак се понавља све док се не добије коначни побједник.

**Члан 9.**

**ПОГОДНОСТИ И НАГРАДЕ**

**(1) На регионалном такмичењу** погодности и награде обезбијеђује организатор (АМД – домаћин регионалног такмичења) у складу са могућностима.

**(2) На Републичком такмичењу организатор (АМС РС) обезбијеђује**:

* Диплому за учешће на такмичењу за АМД и школе;
* Дипломе за три првопласиране екипе, као и три најбоље пласирана дјечака и дјевојчице, АМД, школе и наставника;
* Пехаре за три првопласиране екипе, као и три најбоље пласирана дјечака и дјевојчице;
* Остале погодности и награде организатор обезбјеђује у складу са могућностима.

**Члан 10.**

**ЗАВРШНЕ ОДРЕДБЕ**

(1) Овај Правилник је усклађен са правилником европског такмичења „*FIA EUROPEAN TRAFFIC EDUCATION CONTEST RULES*“ за реализацију европског саобраћајно образовног такмичења и документом „*Стручно упутство о организовању такмичења и смотри ученика основних и средњих школа Републике Српске“*.

(2) Тумачење одредба овог Правилника за вријеме трајања такмичења дају чланови жирија.

(3) Пристајањем на учешће на Саобраћајно-образовном такмичењу ученика основних школа Републике Српске „Дјеца у саобраћају 2022.” сви такмичари, појединци и екипе, прихватају одредбе овог Правилника и дужни су да га у цијелости поштују.

 **СЛУЖБА ЗА ПРЕВЕНТИВУ, ОБРАЗОВАЊЕ**

 **И ТЕХНИЧКЕ УСЛУГЕ АМС РС**

*Бања Лука, март. 2022. године*

**ПРИЛОГ**

**Прилог 1.**

**ПРИКАЗ МОГУЋИХ ЕЛЕМЕНАТА (ПРЕПРЕКА) НА ПОЛИИГОНУ СПРЕТНОСТИ**

На сљедећим листама приказани су елементи (препреке) који се могу наћи на полигону спретности. Организатори такмичења (регионалног и републичког) одлучују колико елемената, којим редосљедом и који ће од њих бити постављени на полигону спретности.

***Табела 1****. Скице могућих елемената (препрека) па полигону спретности, са погрешкама и казненим бодовима*

|  |  |  |  |
| --- | --- | --- | --- |
| ***р.бр.*** | ***Елемент (препрека) полигона******(назив и слика)*** | ***Погрешке која се може појавити*** | ***Казнени бодови*** |
| **0.** | **СВИ ЕЛЕМЕНТИ ПОЛИГОНА** | Додир тла ногом | **2** |
| Падови са бицикла (обе ноге на тлу) | **5** |
| Не слиједи стазу – изоставио препреку | **25** |
| Устајање са сједала | **5** |
| Дуже одсуство ногу са педала | **5** |
| **1.** | **СТАРТ - СЕМАФОР ИЛИ ЗНАК СУДИЈЕ** | Прелаз преко стартне линије прије него што се појави зелено свјетло на семафору или судија покаже одговарајући знак за кретање | 5 |
| **2.** | **УСКА ДАСКА** | Неуспјешно пењање на даску са оба точка | 5 |
| Силазак оба точка са даске | 3 |
| Силазак једног точка са даске | 2 |
| **3.** | **КРУГ С ЛАНЦЕМ** | Испуштање ланца | 3 |
| Превртање (рушење) постоља ланца | 5 |
| Ланац клизи по земљи  | 1 |
| Превртање (рушење) постоља на ком се налази магнет | 3 |
| Пад ручице ланца са магнета | 3 |
| **4.** | **КОСА ДАСКА** | Неуспјешно пењање на даску са оба точка | 5 |
| Силазак оба точка са даске | 3 |
| Силазак једног точка са даске(сваки силазак) | 2 |
| **5.** | **ОСМИЦА** | Рушење или помјерање стуба (за сваки стуб) | 1 |
| Возити мимо стуба изван стазе -излазак једним точком (за сваки стуб) | 1 |
| **6.** | **„С“ СТАЗА****„С“ Стаза може бити лијева или десна** | Рушење или помјерање стуба (за сваки стуб) | 1 |
| Возити мимо стуба изван стазе -излазак једним точком (за сваки стуб) | 1 |
| **7.** | **СЛАЛОМ** | Помјерање или обарање стуба (за сваки стуб - капију слалома)  | 2 |
| Прелажење граничне линије  | 2 |
| Изостављање једог стуба стазе (изостављање капије слалома)  | 5 |
| Вожња погрешним смјером | 5 |
| **8.** | **НЕ ОКРЕТАЊЕ ГЛАВЕ И ГЛЕДАЊЕ ПОЗАДИ** |  Неокретање глеве и гледање позади | 3 |
| **9.** | **ПРОМЈЕНА СТАЗЕ** | Прелажење граничне линије | 2 |
| Помјерање или додиривање чуња са стране (за сваки чуњ) | 1 |
| Не давање знака руком потрeбном дужином | 3 |
| Гажење циљне линије („линије заустављања“)  | 3 |
| Не стајање испред знака „СТОП“ | 5 |
| Навести погрешан број на крајузадатка | 3 |
| Наставак вожње прије знака судије | 5 |
| **10.** | **ОГРАНИЧЕНИ ПРОЛАЗ****(УСКА СТАЗА)** | Свако додиривање или помјерање дрвених плочица (за сваку плочицу) | 2 |
| Не пролажење између плочица(изостављање препреке) | 5 |
| **11.** | **СУЖЕЊЕ ПУТА (СТАЗЕ)** сектор 2 сектор1 | Помицање или обарање чуњева у сектору 1(за сваки чуњ) | 3 |
| Помицање или обарање чуњева у сектору 2(за сваки чуњ) | 2 |
| Возити мимо стуба изван стазе –сектор 1излазак једним точком (за сваки стуб) | 3 |
| Возити мимо стуба изван стазе –сектор 2излазак једним точком (за сваки стуб) | 2 |
| **12.**  | **ВОЖЊА У КРИВИНИ СА СУЖЕЊЕМ ПУТА (СТАЗЕ)****Кривина може бити лијева или десна** | Помицање или обарање чуњева у сектору 1 | 3 |
| Помицање или обарање чуњева у сектору 2 | 2 |
| Возити мимо стуба изван стазе –сектор 1излазак једним точком (за сваки стуб) | 3 |
| Возити мимо стуба изван стазе –сектор 2излазак једним точком (за сваки стуб) | 2 |
| **13.** | **РУПЕ** | Неуспјешно пењање на даску са оба точка  | 3 |
| Силазак с даске с једним точком | 2 |
| Силазак с даске са оба точка  | 3 |
| **14.** | **ВОЖЊА ПО „ШИНАМА“** | Неуспјешно пењање на даску са оба точка  | 3 |
| Силазак с даске с једним точком | 2 |
| Силазак с даске с оба точка | 3 |
| Упадање точка бицикла у „шину“ | 3 |
| **15.** | **ПРЕМЈЕШТАЊЕ ПРЕДМЕТА** | Неузимање предмета | 5 |
| Испуштање предмета у току вожње или не остављање на одређено мјесто  | 3 |
| Неправилан положај руке приликом ношења предмета | 3 |
| Прелазак граничних линија | 2 |
| **16.** | **НИСКИ ПРОЛАЗ** | Додиривање или помицање препреке | 1 |
| Рушење пречке или цијелих „врата“ | 2 |
| **17.** | **НЕРАВАН ПУТ** | Силазак („спадање“) са стране, једног или оба точка, са дијелова препреке(за сваку препреку) | 1 |
| Такмичар не вози са оба точка по сваком дијелу препреке (обилажење препреке)(за сваки дио препреке) | 3 |
| **18.** | **ВОЖЊА У КРУГ УНУТАР КВАДРАТА (улијево или удесно)** | Гажење с једним или оба точка изван обиљеженог простора  | 2 |
| **19.** | **УСКИ ПРОЛАЗ У ВИСИНИ УПРАВЉАЧА** | Додоривање најшире препреке | 3 |
| Додиривање средњих препрека | 2 |
| Додиривање најуже препреке | 1 |
| Превртање препреке | 5 |
| **20.** | **ЦИЉ- ТЕСТ КОЧЕЊА** | Заустављање прије или на циљној линији  | 3 |
| Превртање циљне пречке  | 5 |
| Гажење граничних линија ногом илиточком бицикла  | 2 |

**Број елемената, димензије појединих елемената (препрека), размак између чуњева, ширину и размаке између препрека у складу са расположивим простором, као и остала питања која се наметну, а нису прецизно одређена овим Правилником, одређује организатор такмичења.**

**Прилог 2.**

**ЗАЈЕДНИЧКА ПРАВИЛА ЗА** **ВОЖЊУ БИЦИКЛОМ НА ПОЛИГОНУ СПРЕТНОСТИ**

* Такмичар улази у простор за вожњу бицикла на полигону спретности, показује ђачку књижицу и поставља (облачи) стартни број.
* Узима одговарјући бицикл на којем му, по потреби, механичар подешава висину сједишта и управљача.
* Долази на стартну линију.
* Када вози бицикл, за вријеме извођења свих задатака, такмичар мора сједити на бициклу и руке држати на управљачу (осим ако не мора поступити по правилима задатка, нпр: држање ланца, ношење предмета, одручена рука и сл.)
* Креће на одговарајући свјетлосни знак (зелено свјетло) на семафору на старту, или на одговарајући знак судије.
* Вози бицикл по елементима који се налазе постављени или исцртани на полигону.
* „Уска даска“ – такмичар се на уску даску мора попети са оба точка и тако возити водећи рачуна да му точкови не силазе са даске.
* „Круг с ланцем“ – када дође до круга са ланцем, такмичар треба лијевом руком пажљиво узети ручку и на одговарајућем одстојању возити круг, водећи рачуна да се ланац не вуче по земљи и да не обори стуб на коме је окачен ланац, као и стуб са магнетом. Када обиђе пуни круг пажљиво оставља ручку на магнет са кога је ручку и узео.
* „Коса даска“- такмичар наилази на косу даску са оба точка и при вожњи не смије да силази са даске.
* „Осмица“ - Вози у блоковима омеђеној стази “осмице” (ширине 50 цм), по назначеној путањи, пажљиво, да не обара стубове или вози мимо стуба изван траке.
* „С - стаза“- Вози у блоковима омеђеној стази (ширине 50 цм), по назначеној путањи, пажљиво, да не обара стубове или вози мимо стуба изван траке.
* Такмичар вози “слалом” између стубова у простору широком 2,0 метара, водећи рачуна да улази у капије тачно како је означено (да правилно обилази стубове), да не обара стубове и да точком не гази граничне линије са стране.
* Улази у елементе у којима се врши промјена стазе. Мора да окрене главу и погледа преко рамена позади и при том уочи и запамти бројеве са знака (табле) на постољу висине од 1,5 метара, које се налази са лијеве стране. Одрученом лијевом руком показује смјер скретања улијево све док се не изврши престројавање у другу стазу. Стаје испред граничне линије код знака СТОП и при том судији наводи бројеве које је уочио при уласку на стазу. Мора водити рачуна да не гази граничне линије и да прати линију путање промјене стазе. Креће даље након знака судије.
* Вози по кружној стази у заданом смјеру и улази у елемент стазе „Ограничени пролаз за точкове“ (уска стаза) водећи рачуна да не спушта ногу на тло, као и да не додирује дрвене дашчице (плочице). При вожњи кроз више кратких ограничених пролаза мора пратити линију путање.
* Такмичар бициклом долази до елемента – препреке „Сужење пута“ и мора прећи стазу а да при том не вози мимо стубова и не руши граничне стубиће.
* Такмичар бициклом долази до елемента – препреке „Вожња у кривини са сужењем пута“ и мора прећи стазу а да при том не вози мимо стубова и не руши граничне стубиће.
* Такмичар долази до елемента „Рупе“, води рачуна да се успјешно попне не даску, савлада препреке, а да при том не силази са даске са једним или оба точка.
* Такмичар долази до елемента „Вожња по шинама“, и при том води рачуна да се успјешно попне на даску са оба точке, да успјешно савлада препреке (шине) како му точак бицикла не би упадао у шине, као и да не силази са даске са једним или оба точка.
* „Узимање предмета“. На овом елементу полигона такмичар треба да узме предмет у руку, носи предмет у одрученој руци и при том вози бицикл водећи рачуна да му предмет не испада из руке и да не гази граничне линије. Предмет треба да стави на предвиђено мјесто.
* „Ниски пролаз“. На овом елементу полигона такмичар треба да прође испод препреке возећи бицикл и да при том не додирује, помјера, руши пречку или цијелу препреку („врата“).
* „Нераван пут“. На овом елементу полигона спретности такмичар треба успјешно да пређе све дијелове препреке возећи бицикл са оба точка, по свим дјеловима препреке. Такмичар мора водити рачуна да сваки дио препреке прелази са оба точка.
* „Вожња у круг, унутар квадрата“ (може бити улијево или удесно)**.** Такмичар улази у исцртанио квадрат и вози по замишљеном или означеном кругу у заданом смјеру, што ближе ивицама квадрата водећи рачуна да не гази с једним или оба точка изван обиљеженог простора.
* „Уски пролаз у висини управљача“. Такмичар треба да вози између високих препрека и при том води рачуна да тијелом или бициклом не додирује или не преврће препреке.
* „Тест кочења“. Улази у ограничени простор за кочење и при томе не смије да сруши предњу летвицу ограничења, да не нагази граничну линије са стране ногом или бициклом, као ни да заустави бицикл испред или на линији циља (зауставној линији).
* Након завршетка вожње враћа редару стартни број.
* **Уколико такмичар изостави неку препреку, односно не слиједи прописану стазу, додијелиће му се 25 казнених бодова. Уколико дође до пада такмичара са бицикла или неке сличне веће грешке препоручује се да што прије и успјешније настави вожњу, јер пад са бицикла доноси 5 казнених бодова.**
* **Уколико током вожње дође до квара на бициклу, такмичар има право понављања вожње на полигону спретности.**

**СЛУЖБА ЗА ПРЕВЕНТИВУ, ОБРАЗОВАЊЕ**

 **И ТЕХНИЧКЕ УСЛУГЕ АМС РС**

*Бања Лука, март. 2022. године*